N á v r h
zákon
č........2004

ktorým sa mení a dopĺňa zákon č. 385/2000 Z. z.  o sudcoch a prísediacich                                 a o zmene a doplnení niektorých zákonov v znení neskorších predpisov a o zmene a doplnení  zákona č.154/2001 o prokurátoroch a právnych čakateľoch prokuratúry v znení neskorších predpisov

Národná rada Slovenskej republiky sa uzniesla na tomto zákone:

Čl. I 

	Zákon č. 385/2000 Z. z. o sudcoch a prísediacich a o zmene a doplnení niektorých zákonov  v znení zákona č. 185/2002 Z. z., zákona č. 670/2002 Z. z.,
zákona č. 426/2003 Z. z., zákona č. 458/2003 Z. z., zákona č. 462/2003 Z. z ., zákona č. 505/2003 Z. z ., zákona č. 514/2003 Z. z . a  zákona č. 548/2003 Z. z., sa mení a dopĺňa takto:

1. V  § 24 odsek 4 znie:

„(4) Minister preruší výkon funkcie sudcovi, ktorý  spĺňa podmienky pre vznik nároku   na príplatok za výkon funkcie sudcu podľa § 95 odsek 1 . Ak sa sudca po prerušení znovu ujme funkcie ,   príplatok   sa mu počas výkonu funkcie sudcu nevypláca.“.

2.  V § 24 odseky 6 až 8 znejú:

„(6) Miesto sudcu, ktorému bol prerušený výkon funkcie podľa odseku 4 sa môže po rozhodnutí ministra podľa osobitného zákona8) stať voľným miestom sudcu. 
Poznámka pod čiarou k odkazu 8) znie:
„8) § 36 ods. 1 Zákona č. 335/1991 Zb.“.

(7)  Sudca, ktorému bol prerušený výkon funkcie sudcu podľa odsekov 1,2,3 alebo 5, sa môže znovu ujať funkcie na  súde, na ktorom vykonával  funkciu sudcu pred prerušením, alebo na inom súde, na ktorý bol pridelený súdnou radou podľa § 11; uvedenú skutočnosť oznámi ministerstvu spravodlivosti spravidla 60 dní vopred.

(8) Sudca, ktorému bol prerušený výkon funkcie sudcu podľa odseku 4, sa môže  znovu ujať  funkcie na súde, na ktorom vykonával funkciu sudcu pred prerušením ak je na tomto súde voľné miesto sudcu a predseda súdu s tým súhlasí alebo  na inom súde, na ktorý bol pridelený súdnou radou podľa § 11. Termín nástupu a čas trvania výkonu funkcie v tomto prípade určí osobný úrad.“.
 
3. V § 25 odsek 4 sa slová „ ak je sudca alebo jeho pozostalý poberateľom príplatku k dôchodku sudcu“ nahrádzajú slovami „ak je  sudca poberateľom príplatku za výkon funkcie sudcu alebo pozostalý po sudcovi poberateľom príplatku k dôchodku pozostalých.“.

4.  § 95  vrátane nadpisu  znie:
„§ 95

Príplatok za výkon funkcie sudcu a príplatky k dôchodku pozostalých

(1) Sudca, má za každý rok výkonu funkcie  právo na príplatok  za výkon funkcie sudcu ak
a)  má nárok na starobný dôchodok, predčasný starobný dôchodok alebo invalidný dôchodok 
b)  požiadal ministra o prerušenie výkonu funkcie sudcu podľa  § 24 ods. 4 a zároveň   požiadal o priznanie príplatku za výkon funkcie sudcu alebo
c)  mu zanikla funkcia sudcu z iných dôvodov uvedených v zákone 

(2)   Právo na príplatok  

a)	k vdovskému dôchodku po zomrelom manželovi, ktorý bol sudcom, má manželka vo výške 60% z príplatku, na ktorý by mal sudca nárok ku dňu svojej smrti,
b)	k  vdoveckému dôchodku po zomrelej manželke, ktorá bola sudkyňou, má manžel vo výške 60 % z príplatku, na ktorý by mala sudkyňa nárok ku dňu svojej smrti,
c)	k sirotskému dôchodku po zomrelom rodičovi, ktorý bol sudcom, má nezaopatrené dieťa vo výške 30% z príplatku, na ktorý by mal sudca (sudkyňa) nárok ku dňu svojej smrti,
     d)   k sirotskému dôchodku po zomrelom sudcovi (sudkyni), ktorá prevzala dieťa do       starostlivosti nahrádzajúcej starostlivosť rodičov, ak bolo dieťa v čase jej smrti  na ňu prevažne odkázané výživou, ktorú zo závažných  príčin nemohli zabezpečiť rodičia dieťaťa, má nezaopatrené dieťa vo výške 30% príplatku, na ktorý by mal sudca (sudkyňa) nárok ku dňu svojej smrti.

(3)  Na účely príplatku k dôchodku pozostalých osôb podľa odseku 2 sa nevyžaduje splnenie podmienky uvedenej v odseku 1 písm. b) a c) ak funkcia sudcu zanikla smrťou alebo vyhlásením za mŕtveho.

(4)  Výška mesačného príplatku  za výkon funkcie sudcu   je za každý celý rok výkonu funkcie sudcu 1% z priemerného platu sudcu určeného osobitným zákonom19). Ak výkon funkcie sudcu netrval celý rok, patrí sudcovi pomerná časť  príplatku  za výkon funkcie sudcu za každý aj  začatý mesiac výkonu funkcie. Príplatok za výkon funkcie patrí sudcovi najviac za 35 rokov výkonu funkcie.

(5)  Príplatok za výkon funkcie sudcu a príplatok pozostalých sa zvýši, ak sa zvýši priemerný plat sudcu. Zvýšený príplatok patrí oprávneným osobám odo dňa, od ktorého sa zvýši priemerný plat sudcu.

(6)  O príplatku za výkon funkcie sudcu rozhoduje a príplatok bezhotovostne vypláca    na účet v banke označený poberateľom ministerstvo. 

5. V nadpise nad § 96 sa slová „o príplatku k dôchodku sudcu“ nahrádzajú slovami  „o príplatku za výkon funkcie sudcu“.

6.  V § 99  sa v odseku  2   slová „ Príplatok k dôchodku“ nahrádzajú slovami  „Príplatok za výkon funkcie sudcu“.

7.  V § 99 sa v ods. 5 slová „ príplatku k dôchodku sudcu“ nahrádzajú slovami   „príplatku k dôchodku pozostalých  “.

8.  V § 110 odsek 3 sa slová „príplatkom k dôchodku“ nahrádzajú slovami  „príplatkom za výkon funkcie sudcu“.

9.  V § 148 odsek 9 znie:

„(9)  Príplatok za výkon funkcie sudcu profesionálneho vojaka sa určuje podľa § 95 odsek 4.“.

10. V § 150a odsek 3  v tretej vete sa čiarka za slovom „prerušuje“ nahrádza bodkou a  vypúšťa sa text „ pričom ustanovenie § 24 ods. 7 druhá veta  sa nepoužije.“.

11.  V 151 ods.5 sa slová „§ 95 ods. 3“ nahrádzajú slovami „ § 95 ods. 4“.
 
12.  Za  § 151d sa vkladajú  § 151e a 151f, ktoré vrátane nadpisu znejú:

Prechodné ustanovenia k úpravám účinným od 1.1.2005

„§ 151e

(1)  Výška  príplatku za výkon funkcie sudcu je v roku 2005  1,30 % z priemerného platu sudcu, ustanoveného osobitným zákonom.   Ak výkon funkcie sudcu netrval celý rok, patrí sudcovi pomerná časť  príplatku  za výkon funkcie sudcu za každý aj  začatý mesiac výkonu funkcie.

(2)   Výška príplatku za  výkon funkcie sudcu je v roku 2006 1,25 % z priemerného platu sudcu ustanoveného osobitným zákonom. Ak výkon funkcie sudcu netrval celý rok, patrí sudcovi pomerná časť  príplatku  za výkon funkcie sudcu za každý aj  začatý mesiac výkonu funkcie. 

(3)  Výška  príplatku k dôchodku pozostalých v roku 2005  sa určí podľa odseku 1 a § 95 ods. 2.

(4)  Výška príplatku k dôchodku pozostalých v roku 2006 sa určí podľa odseku 2 a § 95 ods. 2.

§ 151f

(1)  Právo na príplatok k dôchodku, ktoré vzniklo sudcovi podľa doterajších predpisov a  ktoré ku dňu nadobudnutia účinnosti tohto zákona trvá, sa mení dňom nadobudnutia účinnosti  tohto zákona na príplatok za výkon funkcie sudcu.

(2)   Právo na príplatok k vdovskému, vdoveckému alebo sirotskému dôchodku, ktoré vzniklo pozostalým po sudcovi ( sudkyni ) podľa doterajších predpisov a ktoré ku dňu nadobudnutia účinnosti tohto zákona trvá, sa mení dňom nadobudnutia účinnosti tohto zákona na príplatok k dôchodku pozostalých.

(3)  Sudca, ktorý splnil podmienky nároku na výplatu príplatku k dôchodku za výkon funkcie sudcu podľa doterajších predpisov a jeho nárok ku dňu nadobudnutia účinnosti tohto zákona trvá, má od účinnosti tohto zákona nárok na výplatu príplatku  za výkon funkcie sudcu vo výške určenej podľa tohto zákona.

(4) Pozostalí po sudcovi alebo sudkyni, ktorým vnikol nárok na príplatky k  vdovskému, vdoveckému alebo sirotskému dôchodku podľa doterajších predpisov a ich nárok ku dňu nadobudnutia účinnosti tohto zákona trvá, majú od účinnosti tohto zákona nárok na príplatok k  dôchodku pozostalých vo výške určenej podľa tohto zákona

(5) Prerušenie výkonu funkcie sudcu z dôvodu  odchodu sudcu na starobný dôchodok alebo z dôvodu priznania invalidného dôchodku podľa doterajších predpisov sa považuje za prerušenie výkonu funkcie sudcu  podľa § 24 ods. 4  tohto zákona.

Čl. II

Zákon č. 154/2001 Z. z.  o prokurátoroch a právnych čakateľoch prokuratúry v znení zákona č. 669/2002 Z. z.,  zákona č. 458/2003 Z. z. , zákona č. 462/2003 Z. z. , zákona č. 548/2003 Z. z . a zákona č. 561/2003 Z. z.  sa mení a dopĺňa takto:

1.	§ 134 vrátane nadpisu znie:

„§ 134

Príplatok za výkon funkcie prokurátora
a príplatky k dôchodku

(1)	Prokurátor má právo na príplatok za výkon funkcie prokurátora, ak
a)	zanikol jeho služobný pomer a súčasne
b)	má nárok na starobný  dôchodok, predčasný starobný dôchodok alebo invalidný dôchodok 

(2)	Ak prokurátor zomrie, právo na príplatok
a)	k vdovskému dôchodku má  manželka, ktorá má nárok na vdovský dôchodok po zomrelom manželovi, ktorý bol prokurátorom,
b)	k vdoveckému dôchodku má manžel, ktorý má nárok na vdovecký dôchodok po zomrelej manželke, ktorá bola prokurátorkou,
c)	k sirotskému dôchodku má nezaopatrené dieťa, ktoré má nárok na sirotský dôchodok po zomrelom rodičovi, ktorý bol prokurátorom,
d)	k sirotskému dôchodku má nezaopatrené dieťa, ktoré má nárok na sirotský dôchodok po zomrelom prokurátorovi, ktorý prevzal dieťa do starostlivosti nahrádzajúcej starostlivosť rodičov, ak bolo dieťa v čase jeho smrti naňho prevážne odkázané  výživou, ktorú zo závažných príčin nemohli zabezpečiť rodičia dieťaťa.

(3) Na účely príplatku k dôchodku podľa odseku 2 sa nevyžaduje splnenie  podmienky ustanovenej v odseku 1 písm. b) , ak služobný pomer prokurátora zanikol smrťou alebo vyhlásením za mŕtveho.“.

2.   § 135 až § 136 vrátane nadpisu nad § 135 znejú:

„Výška príplatku za výkon funkcie prokurátora
a príplatkov k dôchodku

§ 135

(1)	Výška príplatku za výkon funkcie prokurátora je 
a)  v roku 2005 1.30% z priemerného platu prokurátora,
b)  v roku 2006 1.25% z priemerného platu prokurátora,
c)	v roku 2007  1%  z priemerného platu prokurátora,
a to za každý rok započítateľnej praxe, najviac však  za 35 rokov. Ak výkon funkcie netrval  celý rok, prokurátorovi patrí príplatok v zodpovedajúcej výške za každý mesiac výkonu funkcie.

	(2) Priemerným platom prokurátora na účely príplatku za výkon funkcie prokurátora sa rozumie priemerný plat sudcu ustanovený osobitným zákonom.38)

(3) Výška príplatku k vdovskému dôchodku podľa § 134 ods. 2 písm. a) a príplatku k vdoveckému dôchodku podľa § 134 ods. 2 písm. b) je 60% zo sumy príplatku za výkon funkcie prokurátora, na ktorú by mal nárok zomrelý prokurátor ku dňu svojej smrti.

(4) Výška príplatku k sirotskému dôchodku podľa § 134 ods. 2 písm. c) a d) je 30% zo sumy príplatku za výkon funkcie prokurátora, na ktorú by mal nárok zomrelý prokurátor ku dňu svojej smrti. Ak však ide o také nezaopatrené dieťa , ktoré nemá druhého rodiča, výška jeho príplatku k sirotskému dôchodku podľa § 134 ods. 2 písm. c) alebo d) je 60% zo sumy príplatku za výkon funkcie prokurátora, na ktorú by mal zomrelý prokurátor nárok ku dňu svojej smrti.

(5) Úhrn príplatku k vdovskému dôchodku alebo vdoveckému dôchodku a príplatkov k sirotským dôchodkom  nesmie presiahnuť sumu príplatku za výkon funkcie prokurátora, na ktorú by mal nárok zomrelý prokurátor ku dňu svojej smrti. Ak úhrn príplatku k vdovskému dôchodku alebo vdoveckému dôchodku a príplatkov k sirotským dôchodkom presahuje sumu, na ktorú by mal nárok zomrelý prokurátor ku dňu svojej smrti, príplatok k vdovskému dôchodku alebo príplatok k vdoveckému dôchodku a príplatky k sirotským dôchodkom sa pomerne skrátia.

(6)   Úhrn príplatkov k sirotským dôchodkom, na ktoré vznikne nárok podľa druhej vety odseku 4, nesmie presiahnuť sumu, na ktorú by mal nárok zomrelý prokurátor ku dňu svojej smrti. Ak úhrn  týchto príplatkov presahuje sumu, na ktorú by mal nárok zomrelý prokurátor  ku dňu svojej smrti, príplatky k sirotským dôchodkom sa pomerne skrátia.

§ 136

(1) Príplatok za výkon funkcie prokurátora, príplatok k vdovskému dôchodku, príplatok k vdoveckému dôchodku a príplatok k sirotskému dôchodku vypláca oprávneným osobám generálna prokurátora mesačne vo výške určenej podľa § 135.

(2) Priznaný príplatok za výkon funkcie prokurátora, príplatok k vdovskému dôchodku, príplatok k vdoveckému dôchodku a príplatok k sirotskému dôchodku sa zvýši, ak sa zvýši priemerný plat prokurátora. Zvýšený príplatok patrí odo dňa, od ktorého sa zvýši priemerný plat prokurátora.“.

3.	§ 137 vrátane nadpisu znie:

„§ 137

Zánik práva na príplatok za výkon funkcie prokurátora
a na príplatok k dôchodku

(1) Právo na príplatok za výkon funkcie prokurátora zaniká dňom smrti prokurátora. 

(2) Ak právo na príplatok za výkon funkcie prokurátora vzniklo pred smrťou prokurátora a príplatok prokurátorovi nebol vyplatený, právo na vyplatenie splatných súm prechádza postupne priamo na manžela zomrelého prokurátora, jeho deti a rodičov prokurátora, ak žili s prokurátorom v čase jeho smrti v domácnosti. Splnenie podmienky spolužitia v domácnosti sa nevyžaduje u detí, ktoré majú nárok na príplatok k sirotskému dôchodku po zomrelom prokurátorovi.

	(3) Právo, ktoré prechádza na osoby uvedené v odseku 2, nie je predmetom dedičstva; predmetom dedičstva sa stáva, ak niet týchto osôb.

(4)	Ustanovenia odsekov 1 až 3 sa vzťahujú aj na osoby uvedené v § 134 ods. 2, ak ide o príplatok k ich dôchodku.

4.	V § 138 odsek 2 znie:

„(2)   Do započítateľnej praxe na účely príplatku za výkon funkcie prokurátora, príplatku k vdovskému dôchodku, príplatku k vdoveckému dôchodku a príplatku k sirotskému dôchodku sa započítavajú všetky obdobia započítané prokurátorovi podľa doterajších predpisov do nadobudnutia účinnosti tohto zákona, ak prokurátor je ku dňu nadobudnutia účinnosti tohto zákona v služobnom pomere prokurátora. Ak služobný pomer prokurátora vznikne až po nadobudnutí účinnosti tohto zákona, na účely príplatku za výkon funkcie prokurátora, príplatku k vdovskému dôchodku, príplatku k vdoveckému dôchodku a príplatku k sirotskému dôchodku sa do započítateľnej praxe prokurátora započíta  čas prípravnej praxe právneho čakateľa prokuratúry, čas výkonu funkcie prokurátora a čas, ktorý sa posudzuje ako výkon funkcie prokurátora podľa § 97 ods. 5, ako aj čas prípravnej služby justičného čakateľa, čas výkonu funkcie sudcu a čas , ktorý sa posudzuje ako čas výkonu funkcie sudcu.“.

	5. V § 139 ods. 1 sa za slová „v materstve“ vkladá čiarka a slová „a príplatok k dôchodku“ sa nahrádzajú slovami „príplatok za výkon funkcie prokurátora, príplatok k vdovskému dôchodku, príplatok k vdoveckému dôchodku a príplatok k sirotskému dôchodku“.

6. V § 140 ods. 2 písmeno a) znie:

„a) príplatku za výkon funkcie prokurátora,“.

	7.  V § 141 odsek 2 znie:

„(2) Príplatok za výkon funkcie prokurátora, príplatok k vdovskému dôchodku, príplatok k vdoveckému dôchodku a príplatok k sirotskému dôchodku vypláca generálna prokuratúra vopred v pravidelných mesačných lehotách ňou určených, najneskôr však 15.dňa kalendárneho mesiaca, za ktorý sa príplatok vypláca. Do cudziny sa vyplácajú  tieto príplatky oprávneným osobám v rovnakých lehotách, avšak len vtedy, ak oprávnená osoba písomne požiada generálnu prokuratúru o zasielanie príplatku na svoje náklady na  adresu v cudzine. Pre určenie výšky príplatku je rozhodujúci kalendárny mesiac, za ktorý sa príplatok vypláca.

8. V § 167 ods. 1 sa vypúšťajú slová „alebo čiastočnej invalidity“ a slová „alebo čiastočným invalidným dôchodkom“  a slová „a príplatkom k dôchodku“ sa nahrádzajú slovami „a príplatkom za výkon funkcie prokurátora. 

9. V § 167 ods. 2 sa vypúšťajú slová „alebo čiastočnej invalidity“.

10. V § 167 ods. 3 písm. a) sa vypúšťajú slová „alebo čiastočného invalidného dôchodku“.

11.  Za § 263 sa vkladá § 263a, ktorý znie:

„§ 263a

(1) Právo na príplatok k dôchodku, ktoré vzniklo prokurátorovi podľa doterajších predpisov a ktoré trvá ku dňu nadobudnutia účinnosti tohto zákona, sa mení dňom nadobudnutia účinnosti tohto zákona na právo na príplatok za výkon funkcie prokurátora.

(2) Právo na príplatok k dôchodku, ktoré vzniklo manželke zomrelého prokurátora podľa doterajších predpisov a ktoré trvá ku dňu nadobudnutia účinnosti tohto zákona, sa mení dňom nadobudnutia účinnosti tohto zákona na právo na príplatok k vdovskému dôchodku.

(3) Právo na príplatok k dôchodku, ktoré vzniklo manželovi zomrelej prokurátorky  podľa doterajších predpisov a ktoré trvá ku dňu nadobudnutia účinnosti tohto zákona, sa mení dňom nadobudnutia účinnosti tohto zákona na právo na príplatok k vdoveckému dôchodku.

(4) Právo na príplatok k dôchodku, ktoré vzniklo nezaopatrenému dieťaťu s nárokom na sirotský dôchodok  po zomrelom prokurátorovi, ktorý bol jeho rodičom alebo  ktorý prevzal dieťa do starostlivosti nahrádzajúcej starostlivosť rodičov  podľa doterajších predpisov a ktoré trvá ku dňu nadobudnutia účinnosti tohto zákona, sa mení dňom nadobudnutia účinnosti tohto zákona na právo na príplatok k sirotskému dôchodku.

(5) Vznik práva na príplatky uvedené v odsekoch 1 až 4 sa posudzuje podľa doterajších predpisov. Od nadobudnutia účinnosti tohto zákona sa však výška príplatku za výkon funkcie prokurátora, príplatku k vdovskému dôchodku, príplatku k vdoveckému dôchodku a príplatku k sirotskému dôchodku upraví podľa tohto zákona s tým, že na účely určenia výšky týchto príplatkov sa započíta bez obmedzenia ustanoveného v § 135 ods.1 celá započítateľná prax, ktorá bola započítaná  na účely príplatku k dôchodku podľa doterajších predpisov.“.

Čl. III

      Tento zákon nadobúda účinnosť 1. januára 2005, okrem čl. I § 95 ods. 4,       ktorý nadobúda  účinnosť 1.januára 2004.